Document ID: 31999L0014

Komisijas Direktīva 1999/14/EK
(1999. gada 16. marts),
ar ko tehnikas attīstībai pielāgo Padomes Direktīvu 77/538/EEK attiecībā uz mehānisko transportlīdzekļu un to piekabju pakaļējiem miglas lukturiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā jaunākie grozījumi izdarīti ar Eiropas Parlamenta un Padomes Direktīvu 98/91/EK [2], un jo īpaši tās 13. panta 2. punktu,
ņemot vērā Padomes Direktīvu 77/538/EEK (1977. gada 28. jūnijs) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju pakaļējiem miglas lukturiem [3], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un jo īpaši tā 10. pantu,
(1) tā kā Direktīva 77/538/EEK ir viena no atsevišķajām direktīvām, kas attiecas uz EK tipa apstiprinājuma procedūru, kura ir noteikta ar Direktīvu 70/156/EEK; tā kā līdz ar to Direktīvā 77/156/EEK izklāstītos noteikumus, kas attiecas uz transportlīdzekļu sistēmām, detaļām un atsevišķām tehniskām vienībām, piemēro Direktīvai 70/538/EEK;
(2) tā kā Direktīvas 70/156/EEK 3. panta 4. punkts un 4. panta 3. punkts pieprasa, ka katrai atsevišķajai direktīvai jāpievieno informācijas dokuments un arī Direktīvas 70/156/EEK VI pielikumā noteiktais tipa apstiprinājuma sertifikāts, lai šo tipa apstiprinājumu var ievadīt datorā; tā kā attiecīgi jāgroza Direktīvā 77/538/EEK paredzētais tipa apstiprinājuma sertifikāts;
(3) tā kā procedūras ir jāvienkāršo, lai saglabātu Direktīvas 70/156/EEK 9. panta 2. punktā paredzēto atbilstību starp konkrētām atsevišķajām direktīvām un attiecīgajiem ANO Eiropas Ekonomikas komisijas (ANO/EEK) noteikumiem, ja šos noteikumus groza; tā kā pirmām kārtām Direktīvas 77/538/EEK tehniskās prasības jāaizstāj ar ANO/EEK Noteikumu Nr. 38 prasībām, izmantojot savstarpējas norādes;
(4) tā kā jānodrošina tādu prasību atbilstība, kas noteiktas Padomes Direktīvā 76/756/EEK [4], kurā jaunākie grozījumi izdarīti ar Komisijas Direktīvu 97/28/EK [5], un Padomes Direktīvā 76/761/EEK [6], kurā jaunākie grozījumi izdarīti ar Komisijas Direktīvu 1999/17/EK [7];
(5) tā kā šajā direktīvā paredzētie pasākumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
Direktīvā 77/538/EEK izdara šādus grozījumus:
1. Ar šādu punktu aizstāj 1. panta 1. punktu:
"1. Katra dalībvalsts piešķir EK detaļas tipa apstiprinājumu visu tipu pakaļējiem miglas lukturiem, kas atbilst attiecīgajos pielikumos noteiktajām konstrukcijas un testēšanas prasībām."
2. Ar šādu daļu aizstāj 2. panta pirmo daļu:
"Dalībvalstis par katra tipa pakaļējiem miglas lukturiem, ko tās apstiprina saskaņā ar 1. pantu, izsniedz ražotājam EK detaļas tipa apstiprinājuma zīmi, kura atbilst I pielikuma 3. papildinājumā norādītajam paraugam."
3. Direktīvas 4. pantu aizstāj ar šādu pantu:
"4. pants
Dalībvalstu kompetentās iestādes informē cita citu ar procedūrām, kas precizētas Direktīvas 70/156/EEK 4. panta 6. punktā, par katru apstiprinājumu, kuru tās ir piešķīrušas, atteikušas vai anulējušas saskaņā ar šo direktīvu."
4. Direktīvas 9. pantu aizstāj ar šādu pantu:
"9. pants
Šajā direktīvā "transportlīdzeklis" ir visi mehāniskie transportlīdzekļi, kas paredzēti lietošanai uz ceļiem, ar virsbūvi vai bez tās, ar vismaz četriem riteņiem un maksimālo projektēto ātrumu, kurš lielāks par 25 km/h, kā arī to piekabes, izņemot transportlīdzekļus, kas pārvietojas pa sliežu ceļiem, kā arī lauksaimniecības un mežsaimniecības traktorus un visus pārvietojamus mehānismus."
5. Pielikumus aizstāj ar šīs direktīvas pielikuma tekstu.
2. pants
1. No 1999. gada 1. oktobra vai, ja 3. pantā minētos dokumentus publicē pēc 1999. gada 1. aprīļa, sešus mēnešus pēc šo dokumentu faktiskās publicēšanas dienas dalībvalstis pakaļējo miglas lukturu dēļ nedrīkst:
- atteikt EK tipa apstiprinājuma vai valsts tipa apstiprinājuma piešķiršanu transportlīdzekļa vai pakaļējā miglas luktura tipam, vai
- aizliegt transportlīdzekļu reģistrēšanu, pārdošanu vai nodošanu ekspluatācijā vai pakaļējo miglas lukturu pārdošanu vai nodošanu ekspluatācijā
ar noteikumu, ka pakaļējie miglas lukturi atbilst prasībām Direktīvā 77/538/EEK, kurā grozījumi izdarīti ar šo direktīvu, un ka tie uzstādīti saskaņā ar Direktīvā 76/756/EEK paredzētajām prasībām, ciktāl tās attiecas uz transportlīdzekļiem.
2. No 2000. gada 1. aprīļa dalībvalstis:
- vairs nepiešķir EK tipa apstiprinājumu, un
- var atteikt valsts tipa apstiprinājuma piešķiršanu
transportlīdzekļa tipam pakaļējo miglas lukturu dēļ, un pakaļējā miglas luktura tipam, ja nav izpildītas prasības Direktīvā 77/538/EEK, kas grozīta ar šo direktīvu.
3. No 2001. gada 1. aprīļa ar šo direktīvu grozītās Direktīvas 77/538/EEK prasības attiecībā uz pakaļējiem miglas lukturiem kā detaļām piemēro Direktīvas 70/156/EEK 7. panta 2. punkta nolūkā.
4. Neatkarīgi no 2. un 3. punkta rezerves detaļu nolūkā dalībvalstis turpina piešķirt EK tipa apstiprinājumu pakaļējiem miglas lukturiem un atļaut to pārdošanu un nodošanu ekspluatācijā saskaņā ar Direktīvas 77/538/EEK iepriekšējām redakcijām ar noteikumu, ka šie pakaļējie miglas lukturi:
- ir paredzēti uzstādīšanai ekspluatācijā esošiem transportlīdzekļiem, un
- atbilst minētās direktīvas prasībām, kuras tika piemērotas tad, kad transportlīdzekļus reģistrēja pirmoreiz.
3. pants
Līdz 1999. gada 1. aprīlim II pielikuma 1. punktā minēto ANO/EEK Noteikumu Nr. 38 punktus un pielikumus publicē Eiropas Kopienu Oficiālajā Vēstnesī.
4. pants
1. Dalībvalstīs stājas spēkā normatīvi un administratīvi akti, kas vajadzīgi, lai līdz 1999. gada 1. oktobrim izpildītu šīs direktīvas prasības; ja 3. pantā minētos dokumentus tomēr publicē pēc 1999. gada 1. aprīļa, dalībvalstis izpilda šīs saistības sešu mēnešu laikā pēc šo dokumentu faktiskās publicēšanas dienas. Dalībvalstis par to tūlīt informē Komisiju.
Tās piemēro šos noteikumus no 1999. gada 1. oktobra vai, ja 3. pantā minētos dokumentus publicē pēc 1999. gada 1. aprīļa, sešu mēnešu laikā pēc šo dokumentu faktiskās publicēšanas dienas.
Kad dalībvalstis pieņem šos tiesību aktus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus to tiesību aktu svarīgākos noteikumus, ko tās pieņēmušas jomā, uz kuru attiecas šī direktīva.
5. pants
Šī direktīva stājas spēkā 20. dienā pēc tās publicēšanas Eiropas Kopienu Oficiālajā Vēstnesī.
6. pants
Šī direktīva ir adresēta dalībvalstīm.
Briselē, 1999. gada 16. martā

Labels: 7
8